Page:Ludus Coventriae (1841).djvu/374



Hic venient ad sepulcrum Maria Magdalene, Maria Jacobi, et Maria Solomæ; et dicit Maria Magdalene,

Swete systeryn, I ȝow beseche, Heryght now my specyal speche; Go we with salvys ffor to leche Cryst that tholyd wounde. He hath us wonnyn owt of wreche; The ryght wey God wyl us teche ffor to seke my lorde, my leche, His blood hath me unbownde.

vij. devyls in me were pyght: My love, my lord, my God Almyght, Awey he weryd tho ffyndys wight With his wyse wurde. He droff fro me the fendes lees, In myn swete sowle his chawmere I ches, In me belevyth the lorde of pes, I go to his burryenge boorde.

Maria Jacobi. My systeres sone I woot he was, He lyth in here as sunne in glas, The chylde was born by oxe and asse Up in a bestys stalle. Thow his body be gravyd undyr gras, The grete godhede is nevyr the lasse, The Lord xal rysyn and gon his pas, And comfortyn his ffrendys alle.